Document ID: 32014D0782

DEĊIŻJONI TAL-KUNSILL
tas-16 ta' Ottubru 2014
dwar l-iffirmar, f'isem l-Unjoni Ewropea, u l-applikazzjoni provviżorja tal-Protokoll li jistabbilixxi l-opportunitajiet ta' sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn il-Komunità Ewropea u r-Repubblika tal-Ginea Bissaw
(2014/782/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43, flimkien mal-Artikolu 218(5), tiegħu,
Wara li kkunsidra l-proposta tal-Kummissjoni Ewropea,
Billi:
(1)
Fis-17 ta' Marzu 2008, il-Kunsill approva, permezz tar-Regolament (KE) Nru 241/2008 (1), il-konklużjoni tal-Ftehim ta' Sħubija dwar is-Sajd bejn il-Komunità Ewropea u r-Repubblika tal-Ginea Bissaw (“il-Ftehim”).
(2)
Protokoll li jistabbilixxi l-opportunitajiet ta' sajd u l-kontribuzzjoni finanzjarja previsti fil-Ftehim skada fil-15 ta' Ġunju 2012.
(3)
L-Unjoni u r-Repubblika tal-Ginea Bissaw innegozjaw Protokoll ġdid (“the Protokoll”) li joffri lill-bastimenti tal-Unjoni opportunitajiet ta' sajd fl-ibħra li fihom ir-Repubblika tal-Ginea Bissaw teżerċita s-sovranità jew il-ġurisdizzjoni fir-rigward tas-sajd.
(4)
Fl-aħħar ta' dawk in-negozjati, il-Protokoll ġie inizjalat fl-10 ta' Frar 2012.
(5)
Biex tiġi żgurata l-kontinwazzjoni tal-attivitajiet tas-sajd tal-bastimenti tal-Unjoni, il-Protokoll għandu japplika fuq bażi provviżorja tiegħu mid-data tal-iffirmar tiegħu, kif previst fl-Artikolu 18 tal-Protokoll.
(6)
Il-Protokoll għandu jiġi ffirmat u applikat b'mod provviżorju, sakemm jitlestew il-proċeduri għall-konklużjoni tiegħu,
ADOTTA DIN ID-DEĊIŻJONI:
Artikolu 1
L-iffirmar, f'isem l-Unjoni, tal-Protokoll li jistabbilixxi l-opportunitajiet ta' sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn il-Komunità Ewropea u r-Repubblika tal-Ginea Bissaw (il-Protkoll) huwa b'dan awtorizzat f'isem l-Unjoni, soġġett għall-konklużjoni tiegħu.
It-test tal-Protokoll huwa mehmuż ma' din id-Deċiżjoni.
Artikolu 2
Il-President tal-Kunsill huwa b'dan awtorizzat jaħtar lill-persuna(i) mogħtija s-setgħa biex jiffirmaw il-Protokoll f'isem l-Unjoni.
Artikolu 3
Il-Protokoll għandu jiġi applikat b'mod provviżorju, skont l-Artikolu 18 tiegħu, mid-data tal-iffirmar tiegħu (2), sakemm jitlestew il-proċeduri għall-konklużjoni tiegħu.
Artikolu 4
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fil-Lussemburgu, is-16 ta' Ottubru 2014.

Labels: 18
15
5
6